Közösségépítés, a lakóhelyhez kötődés erősítése,  a mozgás, az egészséges életmód is fontos szerepet játszott a Csékúti Baráti Kör november 10-én tartott városismereti sétáján. Az időjárás ugyan nem volt kegyes hozzájuk, reggel óta hol esett, hol szakadt, a csékútiak ennek ellenére megtartották a sétát. A közösségi házban Paksa Jenőné, a 2007-ben alakult  baráti kör tagja elmondta, hogy a rendezvény a Modern Ajka program része. A Modern, egészségtudatos életmód része a mozgás, a séta, amelyre Csékúton, a kellemes, természetközeli környezetben kiváló lehetőség nyílik. Kérte a résztvevőket, hogy minél gyakrabban gyalogoljanak, kapcsolják be a lépésszámlálót, ugyanis az is a program része. Csékúton, falusias környezetben mindenkinek van kertje, amely további lehetőséget ad az egészségtudatosságra. A konyhakertben folytassanak vegyszermentes termelést, hogy egészségesebben élhessenek, és egészséges környezetét hagyjanak utódaikra. A közösség, a társas kapcsolatok, az együtt töltött minőségi idő mind a testi és lelki jólétet szolgálja. A folyamatos tanulás, új ismeretekkel való gaudagodás szintén fontos minden életkorban. Ennek szellemében Varga György, aki kutatja a városrész történetét, beszélt az eredményekről.

Elmondta, édesapja a falu kántortanítója volt. A múlt mindig érdekelte. A közösségi életben is részt vett. A baráti kör egyikelső rendezvénye a Csékúti randevú volt, amelyre az elszármazottakat hívták meg. A lakosság a közös cél érdekében összefogott, az Ajka 800 éves évfordulós vetélkedő sorozaton harmadik helyen végeztek. A kapott pénzből emlékhelyeket is állították, amelyre ma is büszke a lakosság.

A sétán, amelyet esőben tettek meg, érintették a csillés emlékművet, a templomokat, a városrész legismertebb emlékét, a Csonka tornyot. Lementek a közösségi ház pincéjében is, ahol az egykori falusi mezőgazdasági eszközöket és használati tárgyakat mutatják be. A múlt értékeire épül a jelen, arra pedig a jövő.